Komisijos sprendimas
2004 m. balandžio 5 d.
iš dalies keičiantis Sprendimo 2003/634/EB, patvirtinančio programas patvirtintų zonų ir patvirtintų ūkių, esančių nepatvirtintose zonose, statusui dėl žuvų virusinės hemoraginės septicemijos (VHS) ir infekcinės hematopoetinės nekrozės (IHN) gauti, I ir II priedus
(pranešta dokumentu Nr. C(2004) 1257)
(tekstas svarbus EEE)
(2004/328/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir produktų pateikimą į rinką [1], ypač į jos 10 straipsnio 2 dalį,
kadangi:
(1) Komisijos sprendimas 2003/634/EB [2] patvirtina ir išvardija įvairių valstybių narių pateiktas programas. Programos sudarytos taip, kad valstybė narė vėliau galėtų pradėti procedūras dėl patvirtintos zonos arba patvirtinto ūkio, esančio nepatvirtintoje zonoje, statuso dėl žuvų ligos ar ligų - virusinės hemoraginės septicemijos (VHS) ir infekcinės hematopoetinės nekrozės (IHN) - suteikimo zonai arba nepatvirtintoje zonoje esančiam ūkiui.
(2) 2003 m. gruodžio 23 d. raštu Italija kreipėsi dėl programos, taikytinos Valle del torrente Venina zonoje, patvirtinimo. Nustatyta, kad pateikta paraiška atitinka Direktyvos 91/67/EEB 10 straipsnį, ir todėl turėtų būti patvirtinta. Paraiškos pateikimo dieną pirmasis mėginių ėmimas atliktas 2003 m. gegužės mėn. Dėl to programa turėtų būti vykdoma iki 2005 m. birželio mėn.
(3) 2003 m. gruodžio 21 d. raštu Italija kreipėsi dėl programos, taikytinos Bassan Antonio ūkyje, patvirtinimo. Nustatyta, kad pateikta paraiška atitinka Direktyvos 91/67/EEB 10 straipsnį, ir todėl turėtų būti patvirtinta. 2002 m. zona nebuvo tikrinta. Todėl programa turėtų būti vykdoma iki 2004 m. pabaigos, kasmet atliekant ne mažiau kaip du mėginių ėmimus.
(4) Autonominei La Rioja sričiai taikoma programa yra užbaigta ir ši sritis įtraukta į Komisijos sprendimą 2002/308/EB [3].
(5) Todėl reikėtų atitinkamai iš dalies pakeisti Sprendimą 2003/634/EB.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2003/634/EB iš dalies keičiamas taip:
1. I priedas pakeičiamas šio sprendimo I priedo tekstu.
2. II priedas pakeičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimtas Briuselyje, 2004 m. balandžio 5 d.